"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast One Way saatesse!
Saate toob teieni misjoniühendus One Way Mission.
Täna pühendame kogu saate õpetusele.
Tapani Suonto õpetab teemal "Mooses pilliroolaekas".
One Way Pühapäevapidu kell 12, Vuorikatu 19, Helsingis
2. Moosese 2:1-3 -
Üks mees, Leevi soost, läks ja võttis ühe Leevi tütre.
Ja naine jäi lapseootele ning tõi poja ilmale;
ta nägi, et see oli ilus, ja ta peitis teda kolm kuud.
Kui ta enam ei saanud teda peita, võttis ta tema jaoks pilliroost laeka,
pigitas selle maapigi ja vaiguga, pani sellesse lapse
ja asetas jõe äärde kõrkjaisse.
Egiptuses oli uus vaarao, kes oli eelmisest julmem.
Piibli sõnul tõusis Egiptuses uus kuningas,
kes Joosepit ei tundnud.
Kuningas ei tahtnud, et juudi rahvas liiga vägevaks saab
ja pani neile suured koormad peale.
Piibel ütleb:
Aga mida rohkem nad neid rõhusid,
seda rohkem neid sai.
Läks vastupidi.
Laul 2 ütleb: "Kes taevas istub, naerab; Issand pilkab neid."
Vahel Jumal tõesti naerab, kui inimesed Tema riigi
ja plaanide vastu tõusevad.
Kui sellele mõelda, on see üsna koomiline.
Tema on Jumal ja meie vaid inimesed.
Kaotus ootab iga vastupanu Jumalale, olgu inimeste või kuradi.
Seepärast rõhutab Korintlaste kiri:
"Me ei pea silmas nähtavat, vaid nähtamatut,
sest nähtav on mööduv, nähtamatu aga igavene."
Kui pilk on nähtava peal, näeme vaarao viha,
kurnavat tööd, orja seisust, savi ja telliseid.
Kui vaatame aga nähtamatule, näeme Jumala kõikumatut tõotust,
lähenevat lunastuspäeva, igavest Taevariiki.
Näeme Jumalat ja Tema plaani.
Meiegi käime täna usus, mitte nägemises.
Oleme Jumala kogudusena alles Egiptuses, aja küüsis,
maailmas, kus valitseb selle maailma vaarao.
Pole veel selge, milliseks me saame, ütleb Piibel.
See pole veel ilmsiks saanud. Oleme alles Egiptuses.
See pole Jumala plaan, mis Tal meie kõigi jaoks on.
Seepärast ei tasu Jumalas pettuda, kui sa pole veel näinud,
mida Ta teha kavatseb.
Oled alles Egiptuses, mitte tõotatud maal.
Oled alles telliseahjude ääres, koormate ja viletsuste all.
See on meie praegune olukord.
Seepärast ära vaata nähtavale, see kaob.
Vaata nähtamatut, see on igavene.
Pea meeles, et Jumala otsus on igavene ja kõikumatu.
Jumal viib oma plaani lõpule.
Sa näed, et selle maailma vürst kaob peagi lõplikult lavalt.
Kas kuulsid, mida ütlesin?
Selle maailma vürst, kes seda maailma valitseb,
lahkub peagi lõplikult.
Kõik põlved nõtkuvad ja ükski käsi ei tõuse Jumala vastu.
Ükski keel ei ütle sõitlevat sõna ei Jumalale ega sulle.
Tuleb päev, mil keegi ei sõitle sind selle eest, et järgisid Kristust.
Nad on selle eest tänulikud, nad rõõmustavad.
Paljud tänased laimajad kadestavad sinu positsiooni ja osa.
Astud Egiptuse viletsusest peagi uude seisusse -
valitsema koos Jeesusega.
Olete kuninglik sugu, püha preesterkond, omandrahvas.
Seda me olemegi,
kuid me ei vaata nähtavale, vaid nähtamatule.
Tema tegelikkuses võime näha, kuhu Ta meid viib.
"Aga vaarao andis käsu kogu oma rahvale, öeldes:
Kõik poeglapsed, kes sünnivad, peate viskama jõkke,
kõik tütarlapsed aga võite jätta elama!”
Hingevaenlane on alati neid taga kiusanud,
kelle Jumal on valinud oma tööriistadeks.
Nii on see alati olnud.
Surm on selles võitluses üks tema relvi.
Seepärast tapetakse tänagi maailma eri paigus meie õdesid-vendi.
Ta kasutab surma oma relvana.
Matteuse 2:16 -
Kui nüüd Heroodes nägi, et tähetargad on teda petnud,
raevutses ta väga ning laskis tappa Petlemmas ja selle piirkonnas
kõik poeglapsed, kaheaastased ja nooremad, arvestades seda aega,
mille ta oli tähetarkadelt täpselt välja uurinud.
Meilgi on see võitlus.
Kui Jumal meie keskel tegutseb, aktiviseerub ka vaenlane
ja kasutab kõiki oma relvi.
2. Moosese raamat jätkab:
Üks mees, Leevi soost, läks ja võttis ühe Leevi tütre.
Ja naine jäi lapseootele ning tõi poja ilmale;
ta nägi, et see oli ilus, ja ta peitis teda kolm kuud.
Kui ta enam ei saanud teda peita, võttis ta tema jaoks pilliroost laeka,
pigitas selle maapigi ja vaiguga, pani sellesse lapse
ja asetas jõe äärde kõrkjaisse.
Näeme siin kaht inimest.
Üks on vaarao.
Ta ei tundnud Jumalat, kes talle selle positsiooni andis.
Teiseks on seal üks juudi naine, kes tundis Jumalat.
Ta ei hüüdnud Jumalat appi mitte üksnes hädahetkel,
vaid oli elanud osaduses Jumalaga ja tundis elavat Jumalat.
Heebrealaste 11. ptk - "Usus hoidsid Moosese vanemad
pärast ta sündimist teda kolm kuud varjul,
sest nad nägid ta olevat ilusa lapse ega kartnud kuninga korraldust."
Naine tundis Jumalat nii sügavuti, et ta ei pidanud kartma.
Ta pani lapse pilliroolaekas Niiluse vette kõrkjaisse.
Ta kuuletus võimudele: pilliroolaeka kohta keeldu polnud.
Paljude meelest oli see meeletu lahendus.
Inimlikult mõeldes
oleks Niiluse vool võinud lapse hetkega põhja tõmmata.
Kuid tõenäolisemalt sai naine selle mõtte Issandalt,
Pühalt Vaimult, ja ta kuuletus.
Naine tegi Jumala tahet, teadmata selle tagajärgi.
Usus käimine on alati, kuni meie päevadeni välja,
olnud sammhaaval astumine.
Teeme, mida Jumal õhutab, ja alles siis näeme tagajärgi.
Ta ei räägi asju ette, vaid ootab meilt usku.
Nii tegi ka too naine.
Ta võttis ususammu, ja tegi, mida Jumal käskis teha.
Siis läks naine ära. Ta läks koju.
Tal oli hingamine ja rahu, sest ta oli kuuletunud Jumalale.
Selline hoiak pole ükskõiksus, vaid usk.
Ta jättis oma kalleima, pisipoja, keda südamest armastas,
Niiluse lainetesse ja läks koju.
Miks ta seda tegi?
Sest ta uskus Jumalat.
Sinagi võid jätta oma armsaima Jumalale,
mis või kes iganes see ka on.
Pole olemas sellist surmavoolu,
mille kaldal sa ei võiks oma armsaimat Jumala hoolde jätta.
Kui teed Tema tahet, on kõik hästi.
Võid seejärel rahu südames koju minna,
kui oled kõik Jumala kätte jätnud.
See on parim, mida usus käies teha võid.
Vahel viib tee meid surmajõe rannale.
Nii mõnigi meist käib seal.
Isegi kui sa ei mõista, miks sa sinna sattunud oled,
on kõik endiselt hästi.
See pole põgenemine reaalsuse eest, vaid reaalsus ise.
Jeesus elab. Ta on võitnud surma.
Ta on üles tõusnud.
Seetõttu võime Temale lootes rahulikud olla,
isegi surma veerel.
Kuulen tihti, et usklikulgi peaksid jalad tugevalt maas olema.
See pole nii. Uskliku jalad peaksid tugevalt õhus olema.
Kas Moosese emal olid jalad tugevalt maa peal,
kui ta lapse pilliroolaekas Niilusesse pani?
Ei olnud.
Kui Mooses juhtis hiljem Iisraeli rahva kurnavasse kõrbesse,
kas tema jalad olid tugevalt maas?
Kõrbes ei jää ellu paargi inimest, rääkimata siis tervest rahvast.
Mooses juhtis kogu Iisraeli rahva kurnavasse kõrbesse.
Kui Aabraham lahkus Haaranist, teadmata, kuhu ta välja jõuab,
kas ta jalad olid tugevalt maas?
Saara küsis Aabrahamilt: Kuhu me läheme?
Aabraham vastas: Pole aimugi.
Kuskile me lähme. Ma ei tea kuhu ja miks.
Kui öeldakse, et jalad peavad tugevalt maas olema,
tähendab see, et tuleb mõistlik olla,
ja mitte asjatult riskida.
Ela mõistlikku elu!
Kas Moosese ema riskis, kui lapse pilliroolaekas jõkke jättis?
Ei riskinud.
See pole kunagi riskeerimine, kui teeme Jumala tahet.
Riskeerime siis, kui me ei järgi Jumala käsku.
Sel juhul riskeerime tõsiselt.
Kuni teed oma elus kõik, mida Jumal tahab,
vastutab Tema ka tagajärgede eest.
Kui oma teed lähed,
isegi kui see sinu meelest mõistlikum on,
võtad sa suure riski.
Tean paljusid inimesi, saatusi, lugusid,
kus inimene on pöördepunktides lootnud pigem oma mõistusele
kui Jumalale.
Lõpptulemus näitab, et valiti vale lahendus.
Vahel on tulemused katastroofilised.
Kui Jumal meile räägib, mis iganes see ka on,
on parim lahendus alati Tema tahet teha.
Heebrea naine, Mooses, Aabraham, Nehemja, Taavet ja paljud teised
suutsid käia usus Jumala teid, võimsalt riskima,
minema edasi jalad tugevalt õhus, sest nad tundsid Jumalat.
Jumalat sügavalt tundmata pole see võimalik.
Kui satud olukorda, kus pead usus edasi liikuma,
vajad sa Jumala tundmist.
Issanda tõelise tundmiseta pole see võimalik.
Elu rasketel hetkedel, kui peame tegema usu samme,
oled sa õnnelik,
kui oled kergematel päevadel Jeesusele lähedale kasvanud
ja tunned Teda.
Tunned Tema häält sel päeval, kui Ta räägib,
ja tead, et selle hääle järgimine on turvaline.
On turvaline loota Tema sõnale.
Tema tahet võib teha kerge südamega, rõõmsalt,
ning seejärel võib usus hingata, sest sa tunned oma Jumalat.
Seepärast on tähtis, et täna, kui sul pole kriise,
kasvaksid sa Jeesusele lähemale.
Seepärast on hea, et oled täna siin.
On hea, et käid palvekoosolekuil,
ja seal, kus kuulutatakse Jumala sõna,
et sul on aega Issandale,
ja su süda igatseb tuliselt Teda otsida,
sest selles on tulevail aastail suur õnnistus.
Kas tol heebrea naisel oleks olnud selles kriisis
mõni teine valikuvõimalus?
Mõni inimlikult targem ja hinnalisem lahendus,
kui too pilliroolaegas?
Kui naine poleks Moosest pilliroolaekas Niilusse jätnud,
oleks laps tõenäoliselt tapetud.
Muud võimalust polnud.
Kui mõelda Moosesele hiljem, kui ta Iisraeli rahva kõrbe juhtis,
ei teataks sellest rahvast täna midagi,
kui Mooses poleks seda lahendust valinud.
Nad oleksid jäänud tellisekuhjade äärde
ja segunenud ülejäänud Egiptuse rahvaga.
Moosesel oli vaid üks valikuvõimalus: teha, mida Jumal käskis,
ja viia rahvas keset kuiva, kurnavat kõrbe.
Ta tegi seda ja päästis tolle rahva.
2. Moosese 2:9 - Ja vaarao tütar ütles sellele:
Vii see laps ja imeta teda minu jaoks,
ja ma annan sulle tasu!”
Ja naine võttis lapse ning imetas teda.
Ta sai oma lapse tagasi ja imetas seda.
"Kui laps oli kasvanud, siis ta tõi selle vaarao tütrele."
Vaarao püüdis iga hinna eest takistada Iisraeli laste tugevnemist
ja vabanemist.
Vaarao püüdis iga hinna eest takistada Jumala plaani.
Ja toosama vaarao kasvatas omal kulul ise üles mehe,
kes lõpuks Iisraeli vabastas ja Jumala plaani ellu viis.
Meil on selline Jumal.
Tema, kes kogu jõuga Jumalale vastu hakkas,
valmistas ise ette mehe, kes hävitas kõik vaarao plaanid
ja vabastas Iisraeli rahva.
Jumal pöörab kurjusegi oma plaane teenima.
Seepärast pole meil vaja karta kurjust endi ümber.
Jumal pöörab selle omal moel omi plaane teenima.
Kui pilliroolaekas Niiluse kõrkjaisse jäetud Mooses
suureks oli kasvanud, juhtus midagi.
Piibel ütleb:
Ta läks välja oma suguvendade juurde ja nägi nende teoorjust;
ja ta nägi ühte egiptuse meest peksvat heebrea meest
tema suguvendade hulgast.
Ja kui ta vaatas sinna ja tänna ja nägi, et seal kedagi ei olnud,
siis ta lõi egiptlase maha ja mattis liivasse.
Ka vaarao kuulis sellest loost ja ta püüdis Moosest tappa.
Aga Mooses põgenes vaarao eest.
Maine inimene ei suuda kannatlikult Jumala aega oodata.
Näeme seda Piiblis, ajaloos ja endi keskel.
Leiame seda endagi juures.
Maine inimene tormab väga kergesti edasi liha jõus,
kuid Jumal ei vaja ega luba seda.
Jumalariigis ei minda edasi liha jõus,
vaid usu ja kuulekuse jõus.
Seepärast tuleb maise inimese meel kõigepealt kõrvale panna,
et Jumal saaks tegutseda. See tuleb murda.
Ja Jumal teab, kuidas see igaühe puhul käib.
Moosese puhul oli vastuseks 40 kõrbeaastat.
Ja milline oli lõpptulemus, kui Jumal Moosest vormis?
Piibli sõnul ütles Jumal,
et Moosesest alandlikumat inimeste seas ei leidunud.
Mooses oli käinud Jumala koolis.
Tänagi käime neis koolides. Peame vaikides lahinguid,
õpime raskeid õppetunde ja teeme Jumala koolis eksameid,
enne kui oleme valmis jumalariigi tööks ja selleks,
kuhu Ta meid viib.
Mooses oli Jumala kooli minnes 40-aastane,
ja kooli lõppedes 80-aastane.
Miks Mooses alguses läbi kukkus?
Esiteks sellepärast, et ta polnud ülesandeks valmis,
ta polnud veel Jumala koolis käinud.
Teiseks polnud veel Jumala aeg.
Jumalal on alati aega meie koolitamiseks.
40 aastat Moosese elust oli eraldatud koolitamiseks.
Ära siis imesta, kui sinu elus aeg möödub.
Jumalal on meie koolitamiseks aega.
Ta armastab meid ja oskab meid hellalt kasvatada.
Ta teab, mida teeb.
Ta valmistab meid tuleviku ja uue kuningriigi jaoks.
Jumala mõtted pole meie mõtted ja Jumala teed pole meie teed.
Me ei saa neid teid muuta ega kuskilt oma liha jõus lõigata.
Jumal ei luba seda kunagi, ei Moosese ega meie elus.
Ta viib omad asjad omal moel lõpule.
Piibel ütleb, et kui Mooses egiptlase tappis,
vaatas ta enda ümber sinna-tänna.
Moosese pilk oli inimesel.
Teda sidus inimesekartus ja ta käis omi teid.
Nii juhtubki, kui omi teid käime.
Vahime ringi ja meie pilk on inimestel.
Õpetussõnad ütlevad:
Su silmad vaadaku otse ja su pilk olgu suunatud ettepoole!
Vaid osaduses Jumalaga võib vabaneda sellest kalduvusest,
inimesekesksusest,
kus meie pilk on pidevalt mujal ja mitte Jumalal.
Vaid osaduses Jumalaga võib inimene olla teistest sõltumatu
ja suudab Jumalat teenida.
Vaid see, kes on vaba inimeseorjusest,
on küps usus Jumala teid käima.
Pastor Kai Antturi ütles kord,
et head lapsed ei saavuta siin maailmas midagi.
Hästi öeldud.
Kui tahad, et Jumal sind kasutaks, pead olema valmis selleks,
et oled vahel teistele pahanduseks.
Paljude teiste meelest pole sa enam hea.
Jumala tahte tegemine ei tähenda, et kõik sulle 'hurraa' hüüavad,
õlale patsutavad ja sinuga rahul on.
Tihti on see tee vastupidine.
Sa ei suuda neid teid käia, kui pidevalt ringi vahid,
ja mõtled sellele, mida teised arvavad.
Jumal koolitab ja kasvatab sind nii, et sa suudad.
Uus Testament räägib Heebrealaste 11:24 -
Usus keeldus Mooses, kui ta oli saanud suureks,
laskmast end nimetada vaarao tütre pojaks.
Ta eelistas pigem näha vaeva koos Jumala rahvaga
kui üürikest aega nautida pattu,
sest Egiptuse aaretest suuremaks rikkuseks
pidas ta teotust Kristuse pärast, sest ta tõstis oma silmad tasu poole.
Usus jättis ta maha Egiptuse, kartmata kuninga raevu,
sest otsekui nähes nähtamatut, püsis ta vaprana.
See on tänaseks kõik.
Tapani Suonto õpetus jätkub nädala pärast.
Seniks Jumala õnnistust!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri